Nog ’n terugslag vir Noord-Kaapse boereWeens die onverwagse ryp vandeesweek het talle Noord-Kaapse boere groot skade gely. Verskeie boere in die Noord-Kaap het te midde van ’n voortslepende droogte nóg ’n terugslag vandeesweek beleef toe ryp groot dele van hul druiwe- en pekanneut-oeste beskadig het. Lorna Basson, verbonde aan die tegniese afdeling van Red Sun Raisins in Keimoes, het gesê talle boere het groot skade gely. In dié stadium is dit egter moeilik om ŉ akkurate skadebepaling te doen, omdat sommige produsente eers veel later die presiese omvang van die rypskade gaan sien. Produsente in die omgewing van onder meer Upington, Ses Brugge, Kanoneiland en Groblershoop het skade gely. “Hierdie was ŉ harde hou; ons het die ryp glad nie verwag nie,” het Basson gesê. Sy het gesê produsente in die streek is ná 10 Oktober gewoonlik meer gerus dat die ryp vir eers agter die rug is. Dié onverwagse ryp, tesame met die voortslepende droogte in die streek, tref boere swaar. “Dit slaan ons baie hard. Daar is ŉ kettingreaksie as daar droogte is. Dit vang nie net die boere nie, maar ook die werkers én sakeondernemings. “Ons is afhanklik van die genade van Bo. Ons moet geduldig wees, maar die druk raak soms te veel. Wat moet jy maak?” het Basson gesê. “My hart gaan uit na die boere. Ons bly op ons knieë.” Carolina Viljoen se gesin boer onder meer met druiwe op ’n besproeiingsplaas buite Upington in die rigting van Groblershoop. Hiér het sekere blokke van vanjaar se druiwe-oes Woensdagoggend rypskade van tussen 70% en 90% opgedoen. Die omvang van die skade gaan waarskynlik eers na die oestyd bepaal kan word. Viljoen sê hulle het gehoop dat vanjaar se druiwe-oes die wa deur die drif sou trek te midde van die droogte waaronder boere tans hiér – en in talle ander dele in die land – steier. “My man het Maandag verjaar. Hy het gesê hy kry elke jaar met sy verjaardag reën. Dié jaar was daar niks. Dit lyk soos ’n woestyn by ons,” het sy gesê. Vandeesweek se kouefront het ’n skielike verandering in temperature te weeg gebring wat tot die ryp bygedra het. “Die blare het verkrummel en alles het swart geword. Jy kan niks meer met die druiwe doen nie. Dit het in ’n oogwink gebeur,” het sy gesê. Op die vraag hoe ŉ boer só ŉ terugslag hanteer, sê Viljoen: “Jy pak maar elke dag die dinge aan en behou perspektief. As jy jou daarteen gaan blindstaar, gaan jy depressief word en voel of jy nie kan aangaan nie.”